Document ID: 32011R0672

A BIZOTTSÁG 672/2011/EU VÉGREHAJTÁSI RENDELETE
(2011. július 13.)
a Közösségen belül a cukoripar szerkezetátalakítására szolgáló ideiglenes rendszer megállapításáról szóló 320/2006/EK tanácsi rendelet végrehajtására vonatkozó részletes szabályok megállapításáról szóló 968/2006/EK rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a Közösségen belül a cukoripar szerkezetátalakítására szolgáló ideiglenes rendszer megállapításáról és a közös agrárpolitika finanszírozásáról szóló 1290/2005/EK rendelet módosításáról szóló, 2006. február 20-i 320/2006/EK tanácsi rendeletre (1) és különösen annak 12. cikkére,
mivel:
(1)
A 968/2006/EK bizottsági rendelet (2) 6. cikke értelmében a termelőberendezések leszerelésére és a 320/2006/EK rendelet 3. cikke (3) bekezdésének c) pontjában és (4) bekezdésének c) pontjában említett szociális és környezeti kötelezettségvállalások teljesítésére nyújtott időtartam legkésőbb 2011. szeptember 30-ig hosszabbítható meg.
(2)
Egyes cukortermelők a határidő további meghosszabbítása nélkül nem fogják tudni kellő időben leszerelni termelőberendezéseiket. A meghosszabbított határidő azonban nem haladhatja meg a fennmaradó leszerelési munkálatok befejezéséhez feltétlenül szükséges időtartamot. A Bizottság rendelkezésére álló információk alapján a határidő ennek megfelelően legkésőbb 2012. március 31-ig hosszabbítható meg.
(3)
A 968/2006/EK rendeletet ezért ennek megfelelően módosítani kell.
(4)
Az e rendeletben előírt intézkedések összhangban vannak a mezőgazdasági alapok bizottságának véleményével,
ELFOGADTA EZT A RENDELETET:
1. cikk
A 968/2006/EK rendelet 6. cikke (1) bekezdése második albekezdésének helyébe a következő szöveg lép:
„Az első albekezdés b) pontjától eltérve egy vállalkozás indokolt kérésére a tagállamok az ott megjelölt határidőt legfeljebb 2012. március 31-ig meghosszabbíthatják. Ez esetben a vállalkozásnak kiigazított szerkezetátalakítási tervet kell benyújtania a 11. cikknek megfelelően.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. július 13-án.

Labels: 19
1
15
17